OZNÁMENIE KOMISIE RADE týkajúce sa štatútu pozorovateľa pre Európsku úniu v medzinárodnom stredisku synchrotrónového žiarenia pre experimentálnu vedu a aplikácie na Blízkom východe (SESAME) /* COM/2015/065 final */





Štatút pozorovateľa pre Európsku úniu v projekte SESAME Zhrnutie Projekt SESAME (Synchrotron-light for Experimental Science and Applications in the Middle East – Synchrotrónové žiarenie pre experimentálnu vedu a aplikácie na Blízkom východe)[1] je medzinárodné stredisko pre výskum a pokročilé technológie so sídlom v Jordánsku. Ide o jedinečný počin s cieľom využívať vedeckú diplomaciu na podporu kultúry mieru a spolupráce v širšej oblasti Blízkeho východu[2]. Členské štáty projektu SESAME sú Bahrajn, Cyprus, Egypt, Irán, Izrael, Jordánsko, Pakistan, Palestína a Turecko, pričom Brazília, Čína, Japonsko, Kuvajt, Švajčiarsko, Ruská federácia, USA, ako aj viaceré členské štáty EÚ (Francúzsko, Nemecko, Grécko, Taliansko, Portugalsko, Španielsko, Švédsko a Spojené kráľovstvo) majú štatút pozorovateľa. 1. Súvislosti Projekt SESAME sa začal realizovať v roku 2004 pod záštitou UNESCO s cieľom využívať vedeckú diplomaciu pri podpore kultúry vedeckej spolupráce v širšej oblasti Blízkeho východu. V otvorenom liste podporilo projekt 45 držiteľov Nobelovej ceny. Projekt je koncipovaný ako vedecká iniciatíva a má skutočnú vedeckú hodnotu. Podporuje excelentnosť technológií a výskumu v regióne a bráni úniku mozgov alebo sa snaží tento trend zvrátiť. Zároveň buduje vedecké a kultúrne mosty medzi rozmanitými spoločnosťami a prostredníctvom medzinárodnej spolupráce v oblasti vedy prispieva ku kultúre mieru. Projekt SESAME vytvára motivujúce vedecké prostredie, ktoré podnecuje najlepších vedcov a inžinierov, aby v regióne zostali alebo sa vrátili, ak pôsobia niekde inde. Poskytuje platformu pre spoluprácu s vedcami z Európy a ostatných krajín. V súčasnosti je na Blízkom východe projekt SESAME jedným z mála projektov v regióne, ktorý podporuje medzinárodný dialóg. Môže mať veľmi pozitívny vplyv na región, a to z vedeckého a sociálno-ekonomického hľadiska, keďže synchrotrónové zariadenie má veľmi vysoký inovačný potenciál a môže zabezpečiť rýchlu návratnosť investícií. Už teraz využíva projekt SESAME (t. j. zatiaľ dostupné zariadenia) viac ako 200 vedcov z daného regiónu. Očakáva sa, že projekt SESAME bude plne funkčný v roku 2016 za predpokladu, že požadované kapitálové prostriedky na dokončenie výstavby budú včas k dispozícii. Ročný prevádzkový rozpočet projektu SESAME je v súčasnosti 3,2 milióna USD a očakáva sa, že po dosiahnutí plnej funkčnosti strediska sa zvýši na približne 6 miliónov USD. 2. Zapojenie Európskej únie a jej príspevok k projektu SESAME SESAME je jedinečná medzinárodná vedecká iniciatíva na Blízkom východe, ktorá vznikla vďaka príspevkom z Nemecka a iných členských štátov EÚ[3]. Tento projekt je inšpirovaný strediskom CERN, ktoré ako jedno z prvých začalo využívať vedu na podporu kultúry spolupráce, ktorej prínos presahuje rámec vedy. Podľa tohto modelu chce projekt SESAME podporovať vedeckú a technologickú excelentnosť na Blízkom východe a prostredníctvom medzinárodnej spolupráce v oblasti vedy budovať mosty medzi rôznymi spoločnosťami. Vedci a vlády v celej EÚ aj ďalších častí sveta vyslovili iniciatíve týkajúcej sa projektu SESAME veľmi silnú podporu. Spomedzi členských štátov EÚ je Cyprus plnoprávny člen projektu SESAME a osem ďalších členských štátov EÚ sa zúčastňuje na zasadnutiach rady projektu SESAME ako pozorovatelia. Tento projekt vychádza z odborných znalostí, technickej pomoci a vybavenia, ktoré poskytli európske partnerské laboratóriá (synchrotrónové zariadenia z Nemecka, Francúzska, Talianska, Spojeného kráľovstva, Švédska, Španielska a Švajčiarska prispeli k projektu značnými ľudskými a inými zdrojmi). Európska komisia opakovane vyjadrila projektu SESAME svoju podporu a v priebehu rokov naň prispela sumou viac ako 10 miliónov EUR: v rámci 7. rámcového programu (spoločná podpora strediska CERN a Európskej komisie na magnety pre projekt SESAME vo výške 5 miliónov EUR[4]), dvojstrannými programami finančnej pomoci medzi EÚ a Jordánskom vo výške 5 miliónov EUR a osobitnými výskumnými projektmi (napr. LinkSCEEM 1 a 2[5]). Kľúčovým technickým príspevkom EÚ k projektu SESAME, vďaka ktorému mohol byť projekt realizovaný, je systém magnetov pre hlavný skladovací okruh. Získanie potrebného kapitálu pre projekt SESAME bolo obrovskou výzvou. V tejto súvislosti mali príspevky Komisie a členských štátov EÚ zásadný význam pre zabezpečenie realizácie tejto iniciatívy. 3. EÚ by mala usilovať o získanie štatútu pozorovateľa v projekte SESAME Dňa 27. marca 2014 dostali útvary Európskej komisie oficiálne pozvanie od rady projektu SESAME, aby sa EÚ na projekte zúčastnila ako pozorovateľ. V rámci tohto postupu sa vyžaduje, aby Únia zaslala generálnemu riaditeľovi UNESCO písomné potvrdenie, že súhlasí so stanovami projektu SESAME a oznamuje svoje želanie stať sa pozorovateľom. Po prijatí tohto listu bude rada projektu SESAME vyzvaná, aby hlasovala. Na základe doterajšej dobrej spolupráce sa očakáva, že rada projektu SESAME žiadosť Únie podporí. Štatút pozorovateľa v projekte SESAME neobsahuje hlasovacie právo. Tento štatút má však tieto výhody: pozorovatelia sa zúčastňujú na činnosti výkonného orgánu strediska, ktorým je rada, môžu predkladať body programu a návrhy na diskusiu na zasadnutiach rady, štátni príslušníci štátov so štatútom pozorovateľa môžu v projekte SESAME pracovať ako zamestnanci a pokiaľ je to možné, výzvy na predkladanie ponúk na nákup zariadení a materiálu sú otvorené len pre výrobcov a dodávateľov so sídlom na územiach členských štátov a pozorovateľov. Členovia platia finančné príspevky každý rok, pozorovatelia však takúto povinnosť nemajú. Projekt SESAME má nepochybne veľký potenciál prispieť k vedeckej excelentnosti a širšej vedeckej diplomacii v regióne prostredníctvom podpory vedeckej spolupráce medzi EÚ, Blízkym východom a štátmi susediacimi s EÚ. Vďaka vedeckej diplomacii je možné využiť medzinárodnú spoluprácu v oblasti výskumu a inovácií ako nástroj mäkkého vplyvu a ako mechanizmus na zlepšovanie vzťahov s kľúčovými krajinami a regiónmi. Vedecká diplomacia môže podporiť EÚ v jej úsilí pri krízovom riadení a budovaní mieru[6]. Okrem toho sa očakáva, že projekt SESAME ako široko dostupné zariadenie pre vedeckých používateľov bude mať značný sociálno-ekonomický vplyv. Tento projekt podporuje kľúčové inovačné faktory, medzi ktoré patria prevody technológií, rozvoj zručností a ľudského kapitálu, akademické výmeny, odborná príprava výskumných pracovníkov či spoločné výskumné a vývojové činnosti. Týmto spôsobom SESAME pomáha začleniť región do celosvetových sociálno-ekonomických procesov, ktoré podporujú rozvoj znalostí a inovácií a vedú k prosperite a stabilite na Blízkom východe. EÚ investuje značné prostriedky do spolupráce v oblasti výskumu a vedy v danom regióne a najmä do projektu SESAME[7]. Európska komisia sa preto domnieva, že získanie štatútu pozorovateľa v tomto projekte by: primerane zohľadnilo významnú angažovanosť a zapojenie EÚ do tejto iniciatívy. Ako pozorovatelia sú do projektu zapojení najvýznamnejší aj noví globálni aktéri pôsobiaci v tomto regióne (USA, Rusko, Čína, Brazília a iní); globálne zviditeľnilo EÚ a posilnilo medzinárodný profil Únie ako významného činiteľa, ktorý veľkou mierou prispieva k vedeckej excelentnosti a rozvoju v regióne; · prispelo k tvorbe pracovných miest, rastu a stabilite v regióne; posilnilo prevod technológií a inovácií v tejto oblasti; potvrdilo vedúce postavenie v rámci celosvetovej vedeckej spolupráce v súlade s hlavnými zásadami EÚ, udržateľným rozvojom a vzájomnou úctou medzi ľuďmi; poskytlo Únii užitočný príklad dobre fungujúceho nástroja vedeckej diplomacie; zviditeľnilo projekt a následne mobilizovalo ďalšiu podporu od iných regionálnych aktérov. 4. Závery Na základe uvedených skutočností sa Európska komisia domnieva, že získaním štatútu pozorovateľa by sa EÚ výrazne zviditeľnila a získala by vplyv. Komisia vyzýva Radu, aby schválila uvedený prístup a poskytla Komisii podporu pri príprave opatrení na získanie štatútu pozorovateľa pre EÚ v rámci projektu SESAME. [1] Synchrotróny využívajú svetlo (svetelné lúče), ktoré presahuje rámec viditeľnosti (v oblasti infračerveného, ultrafialového a röntgenového žiarenia aj mimo nej), na skúmanie hmoty (od biologických buniek po atómy). Majú širokú škálu uplatnenia – infračervené zobrazovanie v medicíne, vývoj liekov, zdokonaľovanie solárnych článkov, zachytávanie CO2, skúmanie archeologických artefaktov, atď. [2] http://www.sesame.org.jo/sesame/about-us/what-is-sesame.html. [3] S myšlienkou vytvoriť medzinárodný zdroj synchrotrónového svetla na Blízkom východe na báze komponentov prístroja BESSY I (Berlin Electron Storage Ring Company for Synchrotron Radiation – Berlínska spoločnosť pre okruhy na skladovanie elektrónov pre synchrotrónové žiarenie) prišla na konci 90. rokov nemecká a medzinárodná vedecká komunita. Nemecká vláda súhlasila s darovaním komponentov prístroja BESSY I na účely projektu SESAME v Jordánsku, kam boli dopravené v júni 2002. [4] cessamag.web.cern.ch. [5] www.linksceem.eu. [6] Správa o vykonávaní stratégie pre medzinárodnú spoluprácu v oblasti výskumu a inovácií [COM(2014) 567]. [7] Finančný príspevok EÚ na projekt SESAME predstavuje zatiaľ viac ako 12 miliónov EUR, okrem toho členské štáty EÚ poskytli aj značné množstvo vecných príspevkov.